
Til leseren

Jeg har avsluttet denne boken med en temmelig fyldig opplysningsdel. Den er der ikke som noe leseren må føle seg forpliktet til å pløye igjennom – den er, tvert imot, ment som støtte- og tilleggsmateriale, forhåpentligvis til nytte og glede.

Fra Danmarks kongekriger og dansk ættetavle fra samme periode gir oversikt over hendelsene – og gir sammenhengen i en turbulent periode i dansk historie.

Personlisten kan støtte hukommelsen og gir dessuten en del utfyllende historiske opplysninger om personene.

Helgenkalenderen er ment til hjelp for folk (og det går jeg ut fra er de fleste) som ikke kjenner datoene for de mange helgendager folk i middelalderen brukte som del av sin tidsregning.

Årstall og begivenheter har jeg satt inn for å gjøre det enklere å holde rede på hendelser – de historiske og romanens – gjennom et kvart hundre år.

Diverse gir ordforklaringer og tilleggsopplysninger.

Av Bakgrunnsmateriale har jeg bare gitt det viktigste.

Og så: Lykke til på ferden gjennom boken!

Sommeren 1997,

Vera Henriksen



Opptakt

Det var i borgerkrigenes århundre i Norge, i året 1177.

I 1176 hadde Sverre, som sa at han var sønn av kong Sigurd Munn, kommet østover fra Færøyene. Og kort etter årsskiftet var en opprørsflokk som kalte seg birkebeiner, blitt slått i et slag mot kong Magnus Erlingsson. Det skjedde ved Re i Vestfold; høvdingen deres ble drept, og de ble drevet på flukt. I Värmland møtte de, svært beleilig for både dem og ham, Sverre, som også streifet omkring – han tok kongsnavn og overtok ledelsen av flokken.

Samme sommer kom han og hans birkebeiner overraskende på bymennene i Nidaros, gikk til angrep og slo dem. Erkebiskopen var utenbys, og bymennene var ikke snauere enn at de gav Sverre kongsnavn på Øyratinget uten biskoppelig velsignelse. Men kong Sverre stolte ikke på dem; da det spurtes at kong Magnus og hans far, Erling jarl Skakke, var på vei nordover langs kysten, tok han veien mot sør over fjellet.

Sverre eslet seg til Viken, men ombestemte seg da han fikk høre at en hær samlet seg mot ham der. Og nok en gang streifet han og flokken hans omkring.




1

Mens hærer samlet og forflyttet seg og menn sloss, hadde freden rådd på Lungardsida øst i Agder. Og nå nærmet vinteren seg – det var dagen etter Martinsmessen.

Gården på eidet mellom Oksefjord og Ulevåg likesom skuttet seg i vinden som rev i det tørre gresset på torvtakene. Husene var lave og grindbygde, de minte mest om langstrakte hauger. Bare ett, det nye, laftede stuehuset, raget opp og skilte seg ut.

På stien fra Tangvall opp mot gården gikk en mann kledd i sauesvart kjortel og brok; skoene hadde lange lisser som var snørt rundt buksebena og holdt dem inn til ankler og legger. Han hadde vært ved havnen og sett til skipet sitt, som lå på land for vinteren.

Et par mannshøyder over den åpne skogbunnen spredde eikene ut sine kroner. Men bladverket begynte å bli glissent, brune blad virvlet mot bakken.

Islendingen Brodde Flosason stanset, blikket hans fulgte en av de grå, furete stammene oppover i trekronen. Og han lyttet. Vindens sang i trærne hadde endret seg – den hadde fått en raslende undertone.

Brodde drev som kjøpmann og hadde frender på Eidbø, gården på eidet. Hans morfars yngre bror hadde giftet seg med datteren der da han var i Norge og skaffet seg hustømmer; han het Bjarne og hadde fått tilnavnet «Huslang», fordi han bygde seg et eldhus som var femogtredve favner langt. Brodde hadde vært med til Norge, den gangen; det var hans sekstende vinter. Og han hadde moret seg over Bjarnes eldhus som ble så altfor langt – Bjarne hadde synes han måtte bruke både det tømmeret han selv hadde kjøpt og det konen hans hadde fått i medgift. Men ikke lenge etter druknet Bjarne, og konen ble sittende som barnløs enke – hun giftet seg senere med en annen islending og fikk barn med ham.

Dessuten ættet Brodde fra Eidbø – langt tilbake. En av forfedrene hans, Okse-Tore, hadde bodd der. Okse-Tores sønnesønns sønn hadde flyttet fra Norge til Island og tatt land helt oppe i nordøst, ved den åpne, værharde Våpnafjord; ættegården der het Hov.

Derfor falt det av seg selv at Brodde hadde vintersete på Eidbø når han var på kjøpferder. Og skipsmannskapet hans tilbragte gjerne vinteren med å hugge tømmer som han hadde kjøpt fra bønder i egnen og skulle selge på Island. Men de norske skogene hadde han ikke vent seg til. Hjemme ved Våpnafjord var bjørkekratt det nærmeste en kom til skog.

Brodde hutret, det var kaldt enda vinden ikke nådde ned til skogbunnen. Han fortsatte stien oppover, og han rasket på.

Han var på vei over tunet da gårdshunden satte i å gneldre – siden den ikke lenger pleide å bry seg med at han kom og gikk, snudde han seg for å se hvorfor den brukte seg.

Oppover veien fra Oksefjord-siden av eidet kom en kjerring haltende; hun støttet seg på en stav, under venstre arm bar hun en bylt. Og klærne var lappete og fillete.

Stakkars krok! Han korset seg. Her oppe tok østavinden hardt, og regnet, som var begynt å fyke i luften, lignet mest på sludd. Og det var i kveldingen; snart ville det bli mørkt.

Døren til eldhuset gikk opp; husbonden, Hoskuld Jonsson, kikket ut for å se hvem som kom. Også han korset seg da han fikk se kjerringa – det var vel helst fordi han vanskelig kunne nekte henne husrom en slik kveld og undres hva hun bragte med seg av lopper og lus. Men den saken ville ikke Brodde blande seg i. Han skyndte seg til døren og smatt inn før kjerringa kom frem.

Brodde satt på sin faste plass på benken da Hoskuld kom inn i eldhuset, fulgt av kjerringa som takket og velsignet ham før hun satte seg på den trebente krakken som han viste henne til. Så reiste hun seg og krekte seg nærmere ilden med krakken på slep; hun satte seg igjen og rakte hendene mot flammene for å varme dem.

«Hva heter du, og hvor kommer du fra?» Det var Gudrun, konen på gården, som spurte.

«Jeg heter Inga,» svarte kjerringa. «Og jeg kommer fra pilegrimsferd.»

«Fra pilegrimsferd?» Hoskuld sendte den fillete skikkelsen et målende blikk. «Hvilke skrin har du besøkt?»

«Nå sist Sankt Hallvards skrin i Oslo.»

«Du ser meg mest ut som en tiggerkjerring.» Halvdan, sønn på gården og atten vintre gammel, brøt inn i samtalen. «Det har hendt før at tiggere har gitt seg ut for å være pilegrimer.»

Inga svarte ikke, og Hoskuld fortsatte utspørringen: «Hvordan kom du deg hit fra Oslo?»

«Til Tunsberg gikk jeg. Og på bryggene der møtte jeg en styresmann som tok meg ombord i skipet sitt da han hørte at jeg skulle vestover – måtte den barmhjertige Gud lønne ham rikt for det! Han satte en kar i land i en vik vest for her. Han sa at jeg også skulle gå i land der, og at jeg ville finne en gård hvis jeg fulgte veien opp lia.»

«Sa styresmannen hva han het og hvor han skulle hen?»

«Han kalte seg Bjørn Haraldsson. Han sa ikke hvor han skulle hen, men han satte tvers over fjorden.»

«Jeg hadde ikke ventet av Bjørn på Kvastad at han skulle sende meg en slik gjest!» sa Hoskuld beskt. «Jeg undres hva synd han ville sone ved å ta deg ombord.»

«Hysj da, Hoskuld!» sa Gudrun. «La oss i Guds navn gi henne kveldsmat og tak over hodet i natt.»

«Ja, du er noe til gjest!» hermet en av de yngre guttungene sin far.

«Har du skabb?» spurte en annen.

Inga svarte ikke.

«Hva med skurv?» kom det fra en av jentungene.

Broddes blikk hvilte på kjerringa. Hun hadde virket gammel da hun kom haltende til gårds. Nå så han at så rent avfeldig var hun ikke – selv om hun så sliten ut og trekkene var preget av vær og vind.

Under kveldsverden satt hun nederst ved bordet, fremdeles taus.

Og Broddes blikk tok husstanden inn.

Der var foreldrene og deres eldste sønn, Halvdan. Han lignet på faren, var høy og lyshåret. Men mens årene hadde lært Hoskuld å temme, i hvert fall som oftest, sin skarpe tunge, hadde Halvdan få slike hemninger. Halvdan hadde seks yngre søsken: den stillfarne Steinunn på seksten, Peter som var femten, tenkte seg til kongens hird og stadig drev med våpenlek, Torstein på tolv og Ulf på elleve – de to holdt alltid sammen og likte å ligge på fjorden og fiske – , lattermilde Sunniva på åtte og Jofrid på fem. Hoskuld var svak for Jofrid, noe hun utnyttet i fullt monn. På gården var det også tyve huskarer og åtte tjenestejenter. Dessuten hadde syv av Broddes islendinger vintersete der.

Alle var hverdagskledd i hjemmespunnet sauefarget ull – hvitaktig, svart eller forskjellige brunfarger. Kvinnene hadde underkjortler med lange ermer og over dem ankellange, løstsittende kjortler med ermer som nådde litt nedenfor albuen. Og husfruens hodelin var grovvevd. Mennene hadde skjorter og utenpå dem kjortler, også de løstsittende og med halvlange ermer – som Brodde hadde de buksebena snørt rundt leggen med lange lisser fra skoene. Og noen, både menn og kvinner, hadde belter.

Men én manglet som hadde vært ved bordet sist Brodde gjestet Eidbø: Hoskulds eldste datter. Den første konen hans hadde dødd i barselseng og etterlatt seg Åsta, som nå var gift på Eikeland, en gård litt lenger vest.

Neste dag blåste det snestorm, og det ble ingen snakk om at Inga skulle komme seg videre. Utpå dagen hadde hun fått seg rokk og ten og satt på benken og spant.

«Du sa du kom fra pilegrimsferd.» Det var Gudrun som vendte seg til henne. «Nå sist fra Hallvard-skrinet i Oslo. Hvor var du før det?»

«Jeg kom til Oslo fra Danmark.»

«Hadde du vært lenger sør?»

«Det kan vel være.»

«Du får fortelle om pilegrimsferden din hvis du vil at vi skal tro på den,» kom det fra Halvdan.

Inga så ned. «Du trenger ikke tro på den,» sa hun.

Det ble stille – bortsett fra lyden av vinden og knitringen fra åreilden.

Brodde tenkte: Hvorfor forteller hun ikke ett eller annet, hva som helst? Og han undres over at han følte en slags godhet for henne, ville at hun skulle te seg slik at hun ble likt. Trolig fordi hun virket så forsvarsløs.

Inga var visst også kommet til at hun måtte si noe. «Jeg kan fortelle om en annens pilegrimsferd,» sa hun, det kom nølende, hun så fremdeles ned. Og som om hun var redd for å bli stanset, fortsatte hun før noen fikk svart: «Ragnvald orknøyjarls ferd til Det hellige land. Han – »

«Ragnvald var født og vokste opp her i Agder,» brøt Hoskuld inn. «Han het Kale før han tok navnet Ragnvald, og han var sønn av lendmannen Kol Kalason og jarledatteren Gunnhild fra Orknøyene. Min mor var av samme ætt som han.»

«Hvis du kjenner sagaen om ferden hans, kan jeg fortelle om den danske kong Eirik Eiegods pilegrimsferd.» Det kom fort.

«Jeg vet ikke mer om Ragnvald jarls ferd enn at han drog til Det hellige land og Miklagard, og jeg tviler på at noen annen her vet særlig mer. Og det er lenge siden nå – et kvart hundre år, skulle jeg tro.»

Hun nikket: «Et kvart hundre år.»

«Fortell du, Inga!» Det var en ørliten snev av vennlighet i stemmen, og Inga virket tryggere da hun begynte:

«Opphavsmann til ferden var Eindride Unge som kom til Norge fra Miklagard for å skaffe hærfolk til stolkongen. Der møtte han Ragnvald jarl og fikk ham overtalt til å dra sørover med ham, både til Miklagard og på pilegrimsferd til Jorsalaborg. Fire norske lendmenn ville være med: jarlens måg Jon Fot Petersson fra Sogn, Aslak Erlendsson som var fra Hernar i Hordaland.»

«Og dattersønn til Steigar-Tore,» skjøt Hoskuld inn.

Inga nikket. «Den tredje var Guttorm Maulukoll fra Meløy i Hordaland,» fortsatte hun. «Og så var det Erling Kyrpingaormsson fra Etne i Hordaland. Lendmennene skulle seile sine egne skip.»

«Erling hadde nylig giftet seg med Kristin, datter av kong Sigurd Jorsalfare,» bemerket Brodde da hun tidde et øyeblikk.

Hun nikket igjen og fortsatte: «Eindride skulle vise vei. De trengte to år for å gjøre seg klar; avtalen var at Ragnvald jarl skulle møte dem i Bergen på forsommeren år 1151, og at de skulle dra om Orknøyene, hvor flere skip skulle slutte seg til ferden. Da jarlen kom til Bergen, ventet Erling, Jon og Aslak på ham der, og Guttorm kom kort etter. Men Eindride var ikke reiseklar og ble det ikke før senere på sommeren. Og da de endelig kom av sted, forliste det ene av Eindrides to skip ved Hjaltland. Dermed ble han på Hjaltland vinteren over mens han fikk bygd seg nytt skip i Norge, og de andre måtte bli på Orknøyene – der overvintret også noen av Eindrides folk.

Men nordmennene og orknøyingene gikk ikke så bra sammen; det ble slagsmål ikke bare om kvinnfolk, men også om handel og penger. Og i julen, da de var samlet på Hrossøy hos jarlen, ble det mye drikking.

Siden karene ikke hadde stort å ta seg til, fikk noen det innfall å bryte seg inn i en av de svære gravhaugene på øya – der håpet de å finne rikdommer. De fant ingen skatt, bare menneskeknokler. Men de etterlot seg hilsener ristet på steinveggene inne i graven. Én ristet: ‘I nordvest er det gjemt en stor skatt.’ En annen skrev: ‘Håkon bar skatten ut alene.’ En tredje: ‘Lykkelig den som kunne finne den store skatten.’ En fjerde var tvilende: ‘Det er lenge siden det var gjemt noen skatt her.’ Men en femte brydde seg ikke om skatten i det hele tatt; han skrev: ‘Her elsket Torny og Helge hverandre uforstyrret.’ Og én mann ristet et kvad på veggen i gravhaugen; der står det:


‘Disse runer

ristet den mann

som er runekyndigst

vest for havet

med den øks

som Gauk eide,

Trandils sønn,

fra sør i landet.’»



«Det må ha vært en islending,» sa Brodde. «Gauk Trandilsson, han som han hadde øksen etter, levde for et par hundre år siden. Gauk kom sin fostbrors frenke for nær og ble drept av ham – fostbroren sa siden, da det ble holdt imot ham at han hadde drept Gauk: ‘Jeg drepte ikke Gauk før jeg ble nødt til det.’

Men hvordan vet du, Inga, hva som står skrevet inne i gravhaugen?»

«Etter det jeg har hørt, sendte jarlen folk inn for å se hva karene hadde drevet med der inne. Og de fortalte ham hva de hadde lest på veggene.»

«Ja vel.» Dette var opplysninger som ikke hvem som helst ville kjenne.

«Ragnvald skulle være styresmann på sitt eget skip,» fortsatte Inga. «Blant styresmennene var også biskop Viljalm av Orknøyene. Ragnvald hadde bedt ham bli med på ferden fordi han var språkmektig, han trengte ham som tolk.»

«Han trengte vel Viljalm som biskop, også,» kom det fra Gudrun.

Inga fortsatte uten å svare på spørsmålet som lå i Gudruns ord:

«Igjen kom de sent av gårde og igjen var årsaken Eindride Unge. Han skulle til Norge og hente et skip han hadde fått bygd der. Og det var blitt svært sent på sommeren da han endelig viste seg; da kom han med hele seks skip, fullt bemannet. De heiste seil og satte kursen sørover – fire skip var kommet til på Orknøyene, tilsammen var det femten store skip.

Det nærmet seg jul da de kom til Galitsuland. Der tenkte de å bli i julehelgen. Derfor bad de folkene i landet å stelle til marked så de kunne få kjøpt mat. Men de nektet. Landet var skrint, sa de, og de hadde ikke mat nok til å fø en så stor hær. Dessuten hadde en utenlandsk høvding, Gudefrøy, og flokken hans slått seg til i en borg i nærheten. Han herjet stygt i egnen hvis beboerne ikke adlød ham. Om jarlen ville handle mat, måtte han fri egnens folk for denne flokken. Og om han greide det, skulle han ikke bare få handle mat og drikke, han kunne beholde alt det byttet som han og hans menn tok i borgen.

Jarlen la disse vilkårene frem for folkene sine, og de fleste gikk med på dem – særlig fordi de tenkte at Gudefrøy måtte ha samlet store rikdommer. Men Eindride Unge sa ingenting.

‘Vil du ikke være med på dette, Eindride?’ spurte jarlen.

Eindride sa: ‘Hvis du gir meg ordre om å bli med, nekter jeg ikke.’

Erling fór opp og kalte ham en blautfisk.

Jarlen sa til Erling at han trodde det ville vært klokere å holde munn. Så spurte han folkene hva råd de hadde å gi når det gjaldt angrepet. Flere sa at de fikk lage valslynger og samle stein som de kunne kaste mot borgmurene.

Da sa Erling: ‘Det ville være best om Eindride Unge, som har erfaring med slikt, gav et råd. Men siden han tier, skal jeg komme med et forslag. Jeg har sett på borgen, og murene ser ikke særlig sterke ut. Om vi samler brensel, bærer den inn under murene og nører opp store bål, tror jeg vi vil svekke dem mer.’

Etterpå sa jarlen til Erling at han måtte slutte å terge Eindride Unge. Eindride surmulte fordi en av hans menn var blitt drept på Orknøyene om vinteren, sa han.

Så satte de i gang med å lage valslynger og samle stein som de kunne slynge mot borgmurene. Og de sanket brensel slik som Erling hadde foreslått.

Tiden gikk, og da de var klare til å angripe, var det blitt dagen før jul. Da sa biskop Viljalm at han nektet dem å gå til angrep så lenge høytiden varte.

Pilegrimene knurret – om de ventet, ville de miste fordelen ved et overraskende angrep. De gav seg først da biskopen truet med å lyse dem i bann hvis de ikke adlød. Men det ble mumlet at det visst ikke var det klokeste jarlen hadde gjort å ta en biskop med på ferden.

Natten til tiende dag jul syntes jarlen han hadde ventet lenge nok. I nattemørket bar pilegrimene brensel frem til borgmurene. Da morgenen kom, samlet Ragnvald folkene og stilte dem opp til angrep. Så satte de fyr på bålene på alle sider av borgen, og høvdingene med sine flokker var oppstilt slik: jarlen sør for borgen, Erling og Aslak på vestsiden, Jon Fot og Guttorm Maulukoll på østsiden og Eindride Unge nord for borgen. På toppen av muren stod borgfolkene og helte ut brennende bek. Men jarlens folk fikk liten skade av det, og de på muren gav snart opp. De ble hardt beskutt av angriperne, som var mer treffsikre enn de; dessuten havnet beken i bålene og fikk dem til å flamme opp enda mer.

‘De har hatt gode dager i borgen og ikke brydd seg med å trene med pil og bue,’ ropte en av pilegrimene.

‘De er sikkert så dvaske at de ikke kan slåss,’ ropte en annen.

Da de hadde fyrt opp et par dager, mente jarlen at murene begynte å bli svake nok. De satte i gang med valslyngene. Det tok noen kast før de fikk passet motvekten til slik at de traff riktig. Så svingte hver valslynge i sin takt, og store steiner braste inn i murene.

Det varte ikke lenge før muren kom rasende ut på sørsiden hvor jarlen var med sine folk. Vinden hadde økt på; været kom fra sør, og røyken lå tett nordover. Jarlen lot bære vann for å slokke bålet og kjøle steinene så de kunne komme inn i borgen. Og det ble en pause. Men de så underlig lite til borgmennene.

Så løp de inn i borgen, og de møtte liten motstand. En del borgmenn ble drept; de som ville beholde livet, måtte overgi seg til jarlen. Han tok stort bytte, men Gudefrøy fant de ikke, og der var nesten ingen kostbarheter. Og folk tok til å undres og snakke seg i mellom.

En tigger hadde gått omkring i pilegrimenes hærbuer i julen. Kunne det ha vært Gudefrøy som hadde sneket seg ut av borgen en natt, forkledd? Og kunne han da ha oppdaget at Eindride Unges troskap mot jarlen satt løst og sluttet en pakt med ham? Og så hadde han betalt Eindride med kostbarheter fra borgen for å la ham og mange av hans menn flykte til skogs, skjult av røyken – .

Etter dette ble ikke pilegrimene lenge i Galitsuland. De kjøpte den maten de trengte, seilte sørover vest for Spån, herjet vidt omkring i det hedenske landet og vant mye gods. De kom ut i en østlig storm, og kysten var slik at de ikke kunne søke til lands. Det knaket i master og hvinte i tauverk; bølger skylte over esingen, og folkene øste alt de var gode for.

Men Ragnvald jarl, som var en dyktig skald, kvad:


Ikke skal jeg syte

så lenge stormen fører

skipet raskt over sjøen.



Etter at de hadde seilt tre døgn i stormen, falt landet av mot øst; de skiftet kurs og krysset seg frem mot Norvasund og gjennom sundet. Så ble været bedre.

Øst for Norvasund skilte Eindride Unge og hans seks skip lag med jarleflokken. Han satte kurs mot Marseljar, og jarlen ble liggende ved sundet. Men mange mente Eindride nå var sitt eget vitne på at han hadde hjulpet høvdingen på borgen å komme unna.»

Hun tidde.

Brodde hadde merket seg den litt nølende måten hun stadig snakket på, som om hun ventet å bli avbrutt. Og hele tiden mens hun fortalte hadde hun sittet og spunnet.

Han syntes han måtte si noe.

«Hvem var Eindride Unge?» spurte han; han visste svaret, men ville prøve henne.

«Sønnesønn til Eindride, Einar Tambarskjelves sønn.»

Han nikket.

«Var det pilegrimsferd de drog på, eller var det korstog?» ville Gudrun vite. «Jeg har hørt begge deler.»

«Det var pilegrimsferd. De kom for sent av gårde til å være med på korstoget til Ludvig Frankerkonge.»

«Hvorhen drog jarlen og hans folk fra Norvasund?» spurte Halvdan.

«De stevnet sørover langs kysten av Serkland. Og jarlen kvad:


Stadig synker landet

i sjø der nord, havet

leker med skipet. Skalden

skaper raskt sitt kvad.

Skipets stavner risser

kjølvann til skam for den late.

Hør hvor havet drønner

her på vår vei fra Spån!



Siden drog de – »

Det banket på døren, og hun tidde. Først da gikk det opp for Brodde at det hadde sluttet å blåse. Og han undret seg over at gårdshunden var taus.

Hoskuld hadde et spyd med seg da han trakk slåen fra og åpnet; en snedekket skikkelse nærmest stupte inn. Og Gudrun skrek i: «Åsta!»

Hoskuld hadde tatt tak i Åsta, som svært tydelig var med barn, og støttet henne. Og to mann, Brodde kjente dem som folk som hadde vært huskarer på Eidbø før, kom etter henne inn døren; den siste satte slåen for.

Hoskuld spurte: «Hva kommer du hit for nå?»

Det varte før det kom svar fra Åsta. Hun bare satte seg på benken, lente seg med hodet i hendene over bordet og gråt og gråt.

Hoskuld sa: «Slutt å grine og te deg som voksent folk!»

Men gråten fortsatte.

Hoskuld spurte: «Er noen etter deg?»

«Jeg vet ikke,» kom det mellom hikstene.

Gudrun hadde flyttet seg bort til henne og lagt armen om henne. «La henne være i fred til hun får roet seg, Hoskuld!» sa hun.

Folkene tok fatt på sitt arbeid igjen, enten det var mannfolkarbeid – vøling av redskaper og den slags – , eller det var søm, spinning og annet kvinnearbeid. Og Gudrun hadde flyttet tilbake til sin plass; hun fortsatte med brikkveven som hun hadde lagt etter seg der.

Da så Brodde at Inga satte seg bort til Åsta og la sin hånd over hennes et øyeblikk; han undret seg over at hun torde. Åsta så opp, overrasket og med tårene rennende, og møtte Ingas blikk. Og hva hun enn så der, i denne fremmede kvinnens øyne, lot det til å roe henne – det varte ikke lenge før gråten stilnet.

Brodde våknet tidlig neste morgen; han ble liggende og tenke på Åsta og det som var kommet frem om henne kvelden før.

Hun var blitt giftet bort til Trond Øyvindsson på Eikeland som et fredspant mellom to stridbare ætter – det hadde vært blodhevn mellom dem i flere ættledd. Ingen hadde spurt om Åsta ønsket å få Trond til husbond; ingen hadde brydd seg om hennes innsigelser, heller – hun hadde hørt at Trond var hardhendt, og hun likte hverken utseendet hans eller måten han tedde seg på. Nå holdt hun ikke ut lenger med en mann som slo henne hvis hun sa ham imot, som skjelte henne grovt ut i påhør av folkene på gården, som drakk seg full ved ethvert høve og spydde i sengen og som nektet henne å bevege seg utenfor tunet. Hun holdt ikke ut, heller, med svigerforeldre som sjelden sa et godt ord til henne og tjenestefolk som ikke adlød henne. Hun ville heller dø enn føde barnet sitt der på gården, blant fiender.

Gudrun hadde spurt om hun ikke tok del i arbeidet på gården. Hun hadde svart at hun gjorde arbeid som tjenestejentene burde ha gjort.

Og Hoskuld ville vite hvordan hun hadde kommet seg av gårde hvis hun ble holdt så strengt.

Hun sa hun hadde rømt i uværet, for da ventet ingen noe slikt. Hun hadde fått vekslet ord med den ene av karene som hadde fulgt henne hjemmefra og bedt ham om hjelp. Så hadde han snakket med den andre. De hadde rodd fra Eikeland i en båt som var del av medgiften hennes.

Hoskuld vendte seg til de to som hadde rodd henne østover og spurte om de kunne vitne på at det hun fortalte var sant. Og begge hadde sverget sin salighets ed på det.

En av karene la til: «Tror du jeg ville ha våget livet for Åstas skyld hvis jeg ikke så at hun hadde det vondt?»

Hoskuld spurte Åsta om Trond hadde slått henne i fremmedes påsyn eller gjort noe annet som gav henne lovlig rett til å skilles fra ham.

Nei, det hadde han ikke.

Da ymtet Brodde frempå om at Kirken regnet et ekteskap som ugyldig hvis en av partene var blitt presset inn i det.

Hoskuld vendte seg mot ham: «Om kirken regner slik, da er det brudd med all gammel skikk og alle lover jeg kjenner.» Så spurte han: «Hvor har du hørt det?»

«På Odde.» Brodde hadde bodd en del på Odde, sør på Island, både i oppveksten og senere – han hadde frender der. «Dit kommer det mye lærd folk, og kirkelovene til erkebiskop Øystein gjelder på Island, også.»

«Når hørte du om denne loven?»

«For et par år siden.»

Hoskuld slo fast: «Det var før Åsta giftet seg med Trond.» Så ble han sittende taus.

Broddes tanker vandret tilbake til blikket som var blitt vekslet mellom Åsta og Inga, og der ble de hengende. Hva kunne det ha ligget i det blikket? Var Inga en som drev med seid? Det ville han nødig tro.

Åreilden ble nørt opp fra glørne som hadde ligget nedgravd i asken natten over, og folk sto opp og tok fatt på dagens arbeid.

Ute var det stille og sne på marken. Og så snart det lysnet, satte Hoskuld ut vaktpost på en hei over mot Oksefjord og sendte to mann i en båt til kirken ved Dypvåg for å hente presten.

«Han får komme til meg,» sa han. «Han skjønner nok at jeg ikke kan etterlate gården husbondløs når eikelandsfolkene kan komme hit hva tid som helst.»

Det var i det laftede nyhuset Hoskuld ville ta imot presten, og der ville han møte folkene fra Eikeland hvis de kom. Huset hadde en stor stue og forstue og kleve med trev over. Og der var høyt under taket – når det var ild på åren, ble røyken liggende og rulle oppe under sperrene før den fant veien ut gjennom ljoren.

Mange av gårdens folk flyttet dit fra eldhuset, blant dem islendingene. Det var sittebenker langs veggene, og de fant seg plasser; mennene la eller stilte sine våpen innen rekkevidde. En del hadde arbeid med fra eldhuset og fant det frem. Alt skjedde rolig; folk skjemtet og lo som om ikke noe hadde hendt. Bare Åsta, som hadde fått et sytøy gitt i hendene og satt mellom sin far og sin stemor, virket urolig.

Også Inga var kommet med fra eldhuset. Brodde kunne umulig tenke seg at noen hadde bedt henne om det – hun hadde visst bare drevet med strømmen av mennesker da den gikk fra det ene huset til det andre. Nå satt hun taus og spant på benken helt nede ved døren til forstuen; det var tydelig at hun ville gjøre minst mulig oppmerksom på seg selv. Ingen hadde nevnt noe fra morgenen av om at hun måtte komme seg videre – trolig ville de høre mer om Ragnvald jarls pilegrimsferd før de kastet henne ut.

Døren gikk opp, det var vaktposten som meldte at eikelandsfolkene var på vei.

«Hvor mange?» spurte Hoskuld.

«Fjorten mann i en karve.»

«Så spørs det hvem som kommer først frem,» sa Brodde. «Presten eller eikelandskarene.»

Hoskuld nikket: «Ja.» Han vendte seg til Åsta: «Du har stelt det vakkert til for oss!»

Folk tok opp igjen arbeidet sitt; ingen sa stort. Og det varte ulidelig lenge før hunden begynte å gneldre.

Hoskuld sendte en tjenestekar til døren da det ble banket på.

En kraftig, firskåren mann ble sluppet gjennom forstuen inn i stuen; han var rød i kinnene som om han hadde forfrosset dem en eller annen gang. Karene hans kom etter og stilte seg i en halvkrets rundt ham. Alle var væpnet og så truende ut.

Hoskuld og Brodde og deres menn reiste seg og grep til våpen.

Hoskuld sa: «Du kommer hit mannsterk, Trond.»

«Jeg kommer for å hente konen min. Jeg ser at hun sitter der borte. Og jeg kommer for å kreve bot av de to karene som førte henne vekk fra Eikeland.» Tronds hånd hvilte på sverdhjaltet.

«Det finnes ingen lov som forbyr en kvinnes tjenestekarer å ro henne på gjesting til farsgården. Og du mener vel ikke for alvor at du har nektet Åsta å gjeste sine foreldre?»

«Jeg mener at Åsta skal komme og gå som jeg bestemmer. Både hun og hennes tjenestekarer skal adlyde meg.»

«Og hva hvis hun ikke adlyder deg?»

«Da straffer jeg henne.»

«Vil det si at du slår henne?»

«Hvis hun fortjener det, ja.»

Hoskuld nikket; han hadde tydeligvis villet ha Tronds bekreftelse på dette i vitners nærvær. Han nølte litt, så sa han: «Åsta er fribåren i alle ættegrener. Jeg gav henne i ekteskap til deg, Trond. Jeg gav henne ikke til deg som trellkvinne.»

De ble stående og se stivt på hverandre. Trond var tett og kraftig som en stut klar til angrep, Hoskuld høy og bredskuldret – styrken i ham var mer som i en spent bue.

Brodde syntes det var på tide å bryte inn. «Før dere to gyver løs på hverandre,» sa han, «burde dere høre hva presten har å si i denne saken. Jeg skulle tro han er på vei opp fra havnen nå.»

Trond trakk pusten brått.

«Har du blandet presten bort i dette, Hoskuld?» spurte han. Det var mer overraskelse enn sinne i stemmen.

«Hvorfor skulle vi ikke spørre presten til råds?»

Det varte ikke lenge før Trond hadde fått samlet sinnet sitt igjen.

«Når ble du hellig?» spurte han beskt.

«Ingen vet hvor reven veider,» slengte Brodde inn.

Trond vendte seg mot Brodde: «Hold deg utenfor dette, din helvetes islending!» Så snudde han seg til Hoskuld. «I fire slektsledd har ikke presten hatt annet å gjøre med feiden mellom eikelandætten og eidbøætten enn å lese messer for de drepte.»

«Og slik mener du at det burde fortsette?» Det var Åsta som blandet seg i samtalen – helt kuet kunne hun ikke være.

«Hold kjeft, kjerring!»

Det ble stille.

Brodde undres hvor nær presten var og tenkte at her gjaldt det å dra samtalen ut.

«Det ville – » begynte han og ble avbrutt av hunden som meldte at noen kom til gårds. Straks etter banket det på ytterdøren, og presten ble sluppet inn fulgt av de to mennene som hadde hentet ham.

Han hadde på seg en sauebrun snørekappe med hette; hetten skjøv han bakover og blottet et hode med stritt, rødt hår i krans rundt den bare flekken på issen, som var raket på prestevis. Det runde ansiktet var fregnet og øynene sterkt blå.

Sira Simon var vokst opp på en av gårdene i egnen, Brodde husket ikke hvilken. Og han hadde gått i lære hos presten i Holt, hovedkirken i området.

Nå gikk det blå blikket hans fra den ene til den andre av de bistre, væpnede mennene. Så sa han:

«Guds fred i stuen!»

Han fikk ikke svar og vendte seg til Hoskuld: «Du har sendt bud etter meg. Hva var det du ville?»

«Jeg ville stille deg et spørsmål som gjelder ekteskap. Er et ekteskap gyldig etter kirkeloven hvis kvinnen er blitt presset til å inngå det?»

Simon prest tenkte seg om en kort stund.

«I hvert fall ikke hvis hun har gitt klart uttrykk for sin motvilje før ekteskapet ble inngått,» sa han.

«Det har, ta meg fanden, ikke kirkelovene noe med,» buste Trond ut. «Et ekteskap er en avtale mellom to ætter.»

Presten målte ham med øynene: «Du burde være litt mer forsiktig med å påkalle den karen,» sa han.

Trond tidde, og presten fortsatte: «Jeg går ut fra at dette gjelder ekteskapet mellom deg, Trond, og Åsta Hoskuldsdotter. Jeg husker at hun strigråt da dere stod foran kirkedøren og bekreftet festermålsavtalen. Gjorde du klart på annen måte, Åsta, at du var imot ekteskapet?»

«Jeg sa det til min far og min stemor og til et av festermålsvitnene.»

Brodde lyttet anspent til samtalen som fulgte. Presten prøvde å styre den mens gnistene føk mellom den iltre Trond og Hoskuld, som behersket seg bedre, selv om det var tydelig at harmen glødet like under overflaten.

Og hans beundring for den rødhårete presten vokste da Simon etterhvert klarte å få i stand en midlertidig fred mellom de to og dermed mellom ættene. Åsta skulle få føde sitt barn hjemme på Eidbø og bli der til påske; i den tiden skulle det være fred mellom Eidbø og Eikeland. Og med hjelp av Simon og presten i Holt skulle de to ættene prøve å komme frem til en ekteskapsavtale som tok hensyn til Åstas kår, og som alle, også hun, kunne godta.

Det var blitt langt på dag da de kom til dette betingede forliket. Og straks det var inngått, ble bord satt frem, og mat ble båret inn – gjestene måtte ikke dra sultne fra gården. Måltidet ble gjort unna raskt, likevel var det begynt å mørkne da Trond og hans følge drog nedover mot Eidbøstrand og skipet sitt.

På Eidbø vekslet Simon prest noen få ord om avtalen med Hoskuld før han drog hjem. Straks etter flyttet folkene tilbake til eldhuset, og de hadde ikke sittet der lenge da Hoskuld vendte seg til Inga.

«Du får komme nærmere, Inga,» sa han, «Og fortelle oss mer om pilegrimsferden til Ragnvald jarl og reisefellene hans.»

Inga fikk seg plass på en løsbenk; rokk, ten og ull tok hun med og fortsatte å spinne.

«Du forlot jarlen og følget hans ved kysten av Serkland,» sa Halvdan Hoskuldsson. «Hvor drog de derfra?»

«De seilte nordøstover i retning av Sardinerøy, men før de fikk land i sikte, løyet vinden; det ble helt stille. Tåken kom sigende, og de kunne nesten ikke se noe fra skipene. Derfor gikk det svært sent med dem.»

Stemmen hennes var fastere enn den hadde vært dagen før, og hun snakket ikke nølende lenger. Brodde, som hadde trodd hun kanskje var seidkjerring, undret seg over hvor meget hun visste, og han begynte å tenke at hun var en slik som drog fra gård til gård og fortalte sagn og sagaer.

Hun fortsatte: «Så, en morgen, lettet tåken. Og da karene så seg om, ble de var to øyer. Litt senere skulle de se på øyene igjen, men da var den ene vekk. De fortalte jarlen dette.

Han sa: ‘De har nok ikke vært øyer, men skip av den sorten som brukes her omkring og som kalles dromunder. De er så store at de ser ut som holmer. Der hvor den ene dromunden lå, har de fått vind og seilt sin vei. Noen dromunder er krigsskip, men disse er trolig handelsskip.’ Så kalte han til seg biskopen og alle styresmennene og sa: ‘Herre biskop, du, Erling kongsmåg, og du, Jon Petersson, mågen min: Tror dere vi på noen måte kan vinne seier over folkene ombord i dromunden?’

Biskopen svarte: ‘Jeg skulle tro det blir vanskelig å legge til under dromunden med langskip, for dere har ikke noe bedre å bruke enn en kroket bredøks når dere skal borde. Og de har sikkert brennende svovel og kokende bek å helle under føttene og i hodet på dere. Du kan vel se, jarl, så klok som du er, at det ville være uvettig å sette deg selv og dine menn i så stor fare.»

Erling sa: ‘Det er nok riktig som du sier, herre biskop, at vi ikke har stort håp om seier hvis vi angriper dem. Men jeg skulle tro at om vi likevel prøver, og legger oss langsetter dromunden, da vil flesteparten av våpnene de bruker falle utenfor våre skip. Og hvis det ikke går slik, kan vi komme oss vekk, for de tar ikke opp noen jakt på oss med det svære skipet.’

De andre sa ingenting.

Da tok jarlen til orde: ‘Erlings tale er mandig og etter mitt sinn. Derfor kunngjør jeg nå for skipsstyresmennene og for alle våre folk at hver mann skal gjøre seg klar og væpne seg som han best kan. Så angriper vi dromunden. Hvis det så viser seg å være kristne kjøpmenn ombord, kan vi slutte fred med dem. Men hvis det er hedninger, og det er mest sannsynlig, vil den allmektige Gud vise oss den nåde at vi seirer over dem. Av det hærfanget vi tar, skal vi gi hver femtiende penning til de fattige.’»

«Da nikket vel biskopen?» brøt Halvdan inn.

Et fort smil fór over Ingas ansikt: «Det skulle jeg tro.»

«Hva hendte så?» spurte Brodde.

«De åpnet våpenkistene og delte ut våpnene, og de satte skansekledning på skipene. Jarlen bestemte hvor hvert skip skulle legge seg. Så rodde de bort og la djervt til under dromunden.

Da de som var der ombord, så at skipene kom mot dem, tok de pell og andre kostbarheter og bar dem ut til relingen og ropte og skrek – jarlsmennene forstod ikke språket og visste ikke om de ville handle, tinge om fred eller egge til kamp. Og hva hensikten enn var, jarlsmennene ble bare mer kampivrige av å se dyrebarhetene.

Ragnvald la sitt skip om styrbord akter; Erling la seg akter om babord. Jon Fot og Aslak Erlendsson la seg på hver sin side forut og de andre på begge sider midtskips – alle la seg langskips. Men da de kom inn under dromunden, så de at den hadde så høyt fribord at de ikke kunne komme til med våpen.

De på dromunden hadde nå lagt kostbarhetene sine vekk og øste flammende svovel og kokende bek over angriperne. Det gikk som Erling hadde spådd: Det meste av dette falt fresende i sjøen utenfor skipene, og de trengte ikke å verge seg mot det.

Da angriperne så at de ikke kom noen vei, la biskopen skipet sitt fra, det samme gjorde to andre. De valgte ut bueskyttere, la seg på skuddhold og skjøt på dromunden; det ble et kraftig angrep.»

«Så biskop Viljalm var ikke helt unyttig i kamp,» skjøt Hoskuld inn.

Inga smilte fort igjen. «Tror du Ragnvald jarl ville ha tatt ham med hvis han ikke visste at han kunne lite på ham i en snever vending?» spurte hun før hun fortsatte:

«Mennene på dromunden søkte ly for pilene som best de kunne, og de enset ikke lenger hva de som lå langsetter, drev med. Ragnvald ropte da til sine og Erlings menn at de skulle ta øksene og hugge seg gjennom bordkledningen der den var minst jernbeslått. Da mennene på de andre skipene så hva jarlens og Erlings folk drev med, gjorde de det samme.

Der Erlings skip lå, hang et stort anker på dromunden. Den ene ankerkloen lå krøkt over relingen, og ankerstokken pekte ned mot Erlings skip. Erlings stavnbu het Audun Raude – han ble løftet opp på ankerstokken og drog så andre opp til seg; de stod så tett som det var råd på stokken og hugg så hardt de kunne i skipssiden, og det var høyt oppe.

Da de hadde hugd store nok åpninger, entret de dromunden. Jarlen og de som var med ham kom inn på nedre dekk og Erling og hans folk på øvre; begge steder ble det hard kamp. Mennene på dromunden var serkere, og det var mange blåmenn blant dem; de gjorde hardest motstand. Erling fikk et stort sår på halsen ved herdene da han sprang ombord i dromunden. Det grodde slik at han siden bar hodet på skjeve – derfor fikk han tilnavnet ‘Skakke’.

Da Ragnvald og Erling møttes, trakk serkerne seg forover. Og den ene jarlsmannen etter den andre entret skipet; de ble mange og gikk hardt på. Da fikk de se at ombord i dromunden var der én mann som var høyere og vakrere enn de andre, og de tenkte seg at han måtte være høvdingen. Ragnvald jarl sa at de ikke skulle føre våpen mot ham om de kunne ta ham på annen måte. Da trengte de seg inn på ham med skjold. Han ble tatt til fange og ført ombord i biskopens skip sammen med noen få andre.

Ellers drepte de alle, og de fikk stort bytte og mange kostbarheter.

Da de var ferdige med det verste strevet, satte de seg ned for å hvile. Da kvad jarlen:


Erling, den kampsterke kriger

kjempet med seier på dromunden,

blodige ble våre merker

i striden mot tapre blåmenn.

Sverdenes skarpe klinger

ble snart nok farget røde,

mange var det av mennene

som mistet blod i striden.



De snakket om det de hadde opplevd, og hver fortalte sitt. De talte også om hvem som hadde entret dromunden først, og dette kunne de ikke bli forlikt om. Noen sa at det ville virke underlig hvis ikke alle fortalte det samme om noe så viktig. Derfor ble de enige om at jarlen skulle avgjøre saken; siden skulle de alle holde seg til det han hadde sagt.

Da kvad jarlen:


En dristig dreng var det

som satte fot på dromunden:

Audun Raude entret

skipet først av alle.

Stort bytte søkte

den sterke og raske kjempen.

Men svarte kropper segnet –

Gud ville det slik.



Da de hadde ryddet dromunden, satte de fyr på den og brente den opp. Og da den store mannen som de hadde tatt til fange, så dette, fór han opp og ble blek og kunne ikke holde seg i ro. Men enda de prøvde å snakke med ham, hverken svarte han eller gav noe tegn. Det hjalp ikke å true eller lokke ham. Og da dromunden flammet opp for alvor, så de likesom en glødende elv renne ut i sjøen. Dette tok fangen hardt. Jarlens menn var nå sikre på at de ikke hadde lett grundig nok etter hærfang ombord – så hadde malmen smeltet i ilden, enten det var gull eller sølv.

Ragnvald og hans folk seilte derfra sørover og siden langs Serklandskysten, og de la seg til ved en serkerby. Der avtalte de syv dagers fred med bymennene og solgte dem gods både fra dromunden og fra Gudefrøys borg. Men den høye mannen og de andre fangene de hadde tatt på skipet, gav jarlen fri og lot dem fare.

Morgenen etter kom den høye mannen ned til havnen igjen med stort følge; han fortalte at han var konge av Serkland og hadde reist ut derfra med dromunden og alt det gods som var ombord. Og han syntes det verste var at de brente dromunden opp og at det gikk med så store rikdommer som ingen fikk glede av. ‘Men her har jeg makten over dere,’ sa han. ‘Og jeg skal lønne dere fordi dere lot meg beholde livet og viste meg den heder dere kunne. Likevel ser jeg helst at vi ikke møtes mer. Lev vel!’ Da han hadde sagt dette, red han opp i landet.

Og Ragnvald seilte videre, til Krit. Der ble de liggende i en forrykende storm; den islandske skalden Årmod var blant dem som stod vakt ombord, mens andre var i land. Han kvad:


Vi står vakt på skipet,

bølger velter innover

esingen; vi må øse

i ett, sliter hardt.

Imens sover sveklinger

søtt i land hos villige,

myke og fagre møyer.

Jeg myser over mot Krit.»



Halvdan slo opp en gapskratt. «Han kunne nok myse,» sa han.

«Men var de ikke på pilegrimsferd?» kom det undrende fra Gudrun.

«Du må huske,» sa Brodde, «at dette var før de skulle bade i Jordan og bli renset for sine synder.»

